U-I-99/24
Natisni
Opravilna št.:
U-I-99/24
Datum odločitve:
30. 9. 2024
ECLI:
ECLI:SI:USRS:2024:U.I.99.24
Akt:
Zakon o državljanstvu Republike Slovenije (Uradni list RS, št. 24/07 – uradno prečiščeno besedilo in 40/17) (ZDRS), 3. odst. 12. čl.
Izrek:
Pobuda za začetek postopka za oceno ustavnosti tretjega odstavka 12. člena Zakona o državljanstvu Republike Slovenije (Uradni list RS, št. 24/07 – uradno prečiščeno besedilo in 40/17) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Azadeh Farahnak, Ljubljana
Datum vloge:
4. 9. 2024
Vrsta odločitve:
sklep
Vrsta rešitve:
zavrženje
Dokument:
US33944
Dokument v PDF obliki:
U-I-99-24.pdf
142 KB
Prenesite datoteko
U-I-99/24-6
30. 9. 2024
SKLEP
Ustavno sodišče je v postopku za preizkus pobude Azadeh Farahnak, Ljubljana, ki jo zastopa Bernard Zupanc, odvetnik v Ljubljani, na seji 30. septembra 2024
sklenilo:
Pobuda za začetek postopka za oceno ustavnosti tretjega odstavka 12. člena Zakona o državljanstvu Republike Slovenije (Uradni list RS, št. 24/07 – uradno prečiščeno besedilo in 40/17) se zavrže.
OBRAZLOŽITEV
1. Pobudnica, ki je državljanka Islamske republike Iran, poročena s slovenskim državljanom, izpodbija tretji odstavek 12. člena Zakona o državljanstvu Republike Slovenije (v nadaljevanju ZDRS). Zatrjuje, da je v neskladju s 1., 2., 3., 5., 8. in 14. členom, tretjim odstavkom 15. člena, 33., 34., 35., 53., 61. in 153. členom Ustave, 8. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP) ter s 1., 7., 12., 15., 17. in 22. členom Splošne deklaracije človekovih pravic (Uradni list RS, št. 24/18, MP, št. 3/18 – SDČP). Pobudnica navaja, da je stranka v upravnem postopku za pridobitev državljanstva Republike Slovenije na podlagi izpodbijane določbe, ki se vodi pri Upravni enoti v Ljubljani.
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Tretji odstavek 12. člena ZDRS ne učinkuje neposredno. Pobudnica sama navaja, da je stranka v upravnem postopku, v katerem si prizadeva za pridobitev državljanstva Republike Slovenije na podlagi navedene zakonske določbe.
V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v tem sklepu, pobudnica ne izkazuje pravnega interesa za začetek postopka za oceno ustavnosti tretjega odstavka 12. člena ZDRS. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Matej Accetto ter sodnice in sodniki dr. Rok Čeferin, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Matej Accetto
Predsednik